Na temelju članka 277. stavka 2. Zakona o trgovačkim društvima (“Narodne novine” br. 111-1993., 34-1999., 52-2000., 118-2003 i 107-2007 I 146-2008.), članka 22. Statuta PODRAVKE d.d., Koprivnica i članka 4. Poslovnika o radu Uprave PODRAVKE d.d., Uprava PODRAVKE d.d. na svojoj 31. sjednici održanoj dana 2. lipnja  2009. godine donijela je

ODLUKU
o sazivu Glavne skupštine PODRAVKE d.d., Koprivnica

I.	Saziva se GLAVNA SKUPŠTINA PODRAVKE d.d., Koprivnica

za dan 22. srpnja 2009. (srijeda) u 12,00 sati
u velikoj dvorani u prizemlju poslovne sedmokatnice
PODRAVKE d.d. u Koprivnici, Ulica A. Starčevića 32.

II.	Utvrđuje se i objavljuje sljedeći

DNEVNI RED GLAVNE SKUPŠTINE:

1.	Otvaranje Glavne skupštine, utvrđivanje nazočnih i zastupanih dioničara, te njihovih zastupnika;
2.	Godišnja financijska izvješća i konsolidirana godišnja financijska izvješća grupe PODRAVKA za poslovnu 2008. godinu, nakon što su ih utvrdili Uprava i Nadzorni odbor PODRAVKE d.d., te godišnje izvješće Uprave o stanju Društva za poslovnu 2008. godinu te Izvješće Nadzornog odbora PODRAVKE d.d. o obavljenom nadzoru vođenja poslova PODRAVKE d.d. u 2008. godini;
3.	Upotreba dobiti za poslovnu 2008. godinu;
4.	Stjecanje vlastitih dionica;
5.	Davanje razrješnice članovima Uprave PODRAVKE d.d.;
6.	Davanje razrješnice članovima Nadzornog odbora PODRAVKE d.d.;
7.	Izbor člana Nadzornog odbora PODRAVKE d.d.;
8.	Imenovanje revizora PODRAVKE d.d. za poslovnu 2009. godinu i utvrđivanje naknade za rad.

III.	Pravo sudjelovanja u radu Glavne skupštine i ostvarivanja prava glasa (1 dionica = 1 glas) imaju svi dioničari PODRAVKE d.d. koji su upisani u Depozitoriju Središnjeg klirinškog depozitarnog društva i koji do 15. srpnja 2009. godine u 16,00 sati prijave Uredu Uprave namjeru svojeg sudjelovanja u radu Glavne skupštine na način utvrđen ovom Odlukom.
IV.	Obustavlja se svaki dalji upis promjena u Depozitorij Središnjeg klirinškog depozitarnog društva na dan 15. srpnja 2009. godine u 16,00 sati do prvog narednog radnog dana nakon održavanja Glavne skupštine. Zahtjevi za upis u Depozitorij Središnjeg klirinškog depozitarnog društva podneseni tijekom vremena u kojem su upisi obustavljeni, smatrat će se podnesenim prvog sljedećeg radnog dana nakon održavanja Glavne skupštine.
V.	Sudjelovanje i pravo glasa dioničar može ostvariti osobno ili putem punomoćnika. Punomoć za sudjelovanje i ostvarivanje prava glasa na Glavnoj skupštini daje se u pisanom obliku na obrascu punomoći koji se dostavlja svim dioničarima.
Dioničare mogu zastupati punomoćnici na temelju valjane pisane punomoći koju izdaje dioničar, odnosno u ime dioničara koji je pravna osoba, osoba ovlaštena za zastupanje, u skladu s odredbama članka 29. Statuta PODRAVKE d.d., Koprivnica. 

VI.	Dioničari PODRAVKE d.d., zastupnici dioničara ili punomoćnici dioničara, dužni su najkasnije do 15. srpnja 2009. godine do 16,00 sati (sedmi dan prije održavanja Glavne skupštine) prijaviti namjeru svojeg sudjelovanja i ostvarivanja prava glasa na Glavnoj skupštini u pisanom obliku na adresu:

	PODRAVKA d.d.
Ured Uprave
Ulica Ante Starčevića 32
48000 Koprivnica

U prijavi je (da bi bila valjana) potrebno navesti, odnosno uz prijavu priložiti:
a) Dioničari – fizičke osobe:
─	 ime i prezime, adresu prebivališta, JMBG i broj dionica kojih je imatelj (broj glasova u Skupštini);
b) Punomoćnici dioničara – fizičkih osoba:
b/1. Punomoćnici – fizičke osobe:
─	 ime i prezime, adresu prebivališta, JMBG i broj dionica (broj glasova u Skupštini) za koje je opunomoćen,
─	 u privitku prijave: pojedinačne punomoći dioničara na dostavljenom obrascu;
b/2. Punomoćnici – pravne osobe:
─	 tvrtka odnosno naziv pravne osobe, sjedište i adresa, broj dionica (broj glasova na Skupštini),
─	 preslika izvadka iz sudskog odnosno drugog registra ovlaštenih osoba za zastupanje pravne osobe iz tekuće godine,
─	 u privitku prijave: pojedinačne punomoći dioničara u pisanom obliku;
c) Dioničari – pravne osobe:
─	 tvrtka odnosno naziv pravne osobe, sjedište i adresa, broj dionica (broj glasova u Skupštini),
─	 preslika izvadka iz sudskog odnosno drugog registra o upisu osoba ovlaštenih za zastupanje iz tekuće godine,
─	 punomoć za zastupanje punomoćnika pravne osobe (ako pravnu osobu ne zastupa osoba ovlaštena za zastupanje prema odredbama zakona).

VII.	Dioničari, zastupnici i punomoćnici dioničara koji ne ispune obveze urednog prijavljivanja u radu Glavne skupštine u skladu s ovom Odlukom, neće imati pravo sudjelovanja i odlučivanja na Glavnoj skupštini PODRAVKE d.d.

VIII.	Prema odredbi članka 29. stavka 4. Statuta PODRAVKE d.d., Koprivnica dioničari, njihovi punomoćnici ili zastupnici sami snose troškove sudjelovanja u radu Glavne skupštine.

IX.	Ova Odluka i prijedlozi odluka koje Glavnoj skupštini predlažu Uprava i Nadzorni odbor PODRAVKE d.d. objavit će se u "Narodnim novinama", HINA-i, na internet stranicama PODRAVKE d.d. te u Okružnici koja se dostavlja svim dioničarima.

X.	Odluka o sazivu Glavne skupštine PODRAVKE d.d., prijedlozi odluka koji se upućuju Glavnoj skupštini na donošenje i Izvješće Nadzornog odbora o obavljenom nadzoru vođenja poslova bit će objavljeni u Okružnici koja će se putem pošte dostaviti svim dioničarima na adresu navedenu u Depozitoriju Središnjeg klirinškog depozitarnog društva. Svi relevantni podaci i isprave koji se odnose na dnevni red Glavne skupštine PODRAVKE d.d. bit će na raspolaganju dioničarima u sjedištu PODRAVKE d.d., na recepciji poslovne sedmokatnice, svakog radnog dana u vremenu od 10,00 do 13,00 sati te na internet stranicama PODRAVKE d.d., od dana javne objave ove Odluke. Preslike ugovora sa članovima Uprave biti će dostupne na uvid dioničarima na mjestu održavanja Glavne skupštine 15 minuta prije i nakon završetka  Glavne skupštine.
Pozivaju se sudionici da dođu na recepciju poslovne sedmokatnice PODRAVKE d.d. dva sata prije zakazanog početka Glavne skupštine, radi pravodobnog popisa sudionika i podjele materijala za sudjelovanje u radu Glavne skupštine.

XI.	Ako na sazvanoj Glavnoj skupštini dana 22. srpnja 2009. godine ne bude kvoruma koji je određen člankom 30. Statuta PODRAVKE d.d., Koprivnica, naredna Glavna skupština održat će se 29. srpnja 2009. u 12,00 sati na istome mjestu i s istim dnevnim redom. Ta Glavna skupština će se održati i pravovaljano odlučivati bez obzira na broj prisutnih i zastupljenih dioničara.

•	PRIJEDLOZI ODLUKA GLAVNE SKUPŠTINE PODRAVKE d.d.

o	Uprava i Nadzorni odbor PODRAVKE d.d. predlažu Glavnoj skupštini PODRAVKE d.d. donošenje sljedećih odluka (točke 3, 4, 5 i 6):

Točka 3. dnevnog reda:
I.	Dobit Podravke d.d. iskazana u financijskim izvješćima PODRAVKE d.d. za poslovnu 2008. godinu u iznosu od 9.821.877,00 kn upotrijebit će se kako slijedi:
- za unos u zakonske rezerve (članak 222. Zakona o trgovačkim društvima) rasporedit će se 5% dobiti što iznosi 491.093.85 kn,
- za unos u rezerve za vlastite dionice rasporedit će se 9.330.783,15 kn.

Točka 4. dnevnog reda:
PODRAVKA prehrambena industrija d.d. (nadalje: Društvo) steći će vlastite dionice putem jedne ili više kupovina redovnih dionica serije A na ime PODRAVKA prehrambena industrija d.d. nominalne vrijednosti od 300,00 kuna svaka (nadalje: Dionice) na tržištu Zagrebačke burze pod sljedećim uvjetima:

I.	Najveći ukupni broj Dionica kupljenih temeljem ove Odluke, zajedno s dionicama koje je Društvo već ranije steklo ili ih u međuvremenu stječe temeljem ranije zaključenih ugovora, iznosi 10 (deset) posto temeljnog kapitala Društva.
II.	Ovlašćuje se Uprava Društva da samostalno kupuje vlastite dionice do iznosa od 10 (deset) posto temeljnog kapitala Društva. 
III.	Najniža cijena plativa po Dionici iznosi 10 (deset) posto prosjeka tržišne vrijednosti Dionice tijekom deset radnih dana koji neposredno prethode danu kupnje Dionica (bez unaprijed plaćenih eventualnih poreza i drugih davanja i troškova).
IV.	Najviša moguća plativa cijena (bez unaprijed plaćenih eventualnih poreza i drugih davanja i troškova) po Dionici ne premašuje 10 (deset) posto iznad prosjeka tržišne vrijednosti Dionice tijekom deset radnih dana koji neposredno prethode danu kupnje Dionica.
V.	Društvo će sklopiti jedan ili više ugovora o kupnji Dionica u skladu s ovom Odlukom, te u depozitoriju Središnjeg klirinškog depozitarnog društva upisati Dionice na svoje ime.
VI.	U skladu s člankom 235. Zakona o trgovačkim društvima, Društvu iz vlastitih dionica ne pripadaju nikakva prava. Društvo će steći Dionice iz razloga propisanih člankom 233. Zakona o trgovačkim društvima.
VII.	Ova Odluka vrijedi 18 (osamnaest) mjeseci od dana njezina donošenja.

Točka 5. dnevnog reda:
Daje se razrješnica članovima Uprave PODRAVKE d.d. kojom se odobrava kako su vodili društvo PODRAVKA d.d. u 2008. godini.

Točka 6. dnevnog reda:
Daje se razrješnica članovima Nadzornog odbora PODRAVKE d.d. kojom se odobrava njihov rad i obavljeni nadzor vođenja poslova PODRAVKE d.d. u 2008. godini. 

o	Nadzorni odbor PODRAVKE d.d. predlaže Glavnoj skupštini PODRAVKE d.d. donošenje sljedećih odluka (točke 7 i 8):

Točka 7. dnevnog reda:
I.	Za člana Nadzornog odbora PODRAVKE d.d. na vrijeme od 4 (četiri) godine izabire se:

gosp. Darko Tipurić, (rođ. 08.03.1966.), iz Zagreba, Kraljevićeva 6, 
prof. dr. sc. (broj osobne iskaznice: 15071990).

II.	Mandat izabranog člana Nadzornog odbora iz točke I. ove Odluke počinje teći s danom donošenja ove Odluke.

Točka 8. dnevnog reda:
I.	Za obavljanje revizije financijskih izvješća matičnog društva PODRAVKA prehrambena industrija d.d. Koprivnica i njezinih povezanih (ovisnih) društava, te za reviziju konsolidiranih financijskih izvješća grupe PODRAVKA imenuje se ovlaštena revizorska tvrtka:

Deloitte d.o.o.
sa sjedištem u Zagrebu, Radnička cesta 80/VI.

II.	Uprava PODRAVKE d.d. ovlaštena je sklapati odgovarajuće ugovore o reviziji s revizorskom tvrtkom iz prethodne točke, te utvrditi naknadu za njen rad.

•	IZVJEŠĆE NADZORNOG ODBORA PODRAVKE d.d.
O OBAVLJENOM NADZORU VOĐENJA POSLOVA
PODRAVKE d.d. U 2008. GODINI

Ovo Izvješće obuhvaća razdoblje od 1. siječnja 2008. godine do 31. prosinca 2008. godine. 

Nadzorni odbor Podravke d.d. temeljem zakonskih odredbi i odredbi Statuta Podravke d.d. broji jedanaest članova od kojih Glavna skupština bira osam članova, Hrvatski fond za privatizaciju imenuje dva člana, a Radničko vijeće imenuje jednog člana.

Nadzorni odbor Podravke d.d. (u daljnjem tekstu: Nadzorni odbor), sukladno ovlaštenjima utvrđenim odredbama Zakona o  trgovačkim društvima, Statutom Podravke d.d. i Poslovnikom o radu Nadzornog odbora kontinuirano je nadzirao vođenje poslova Podravke d.d. tijekom 2008. godine, donoseći odluke i zaključke na šest sjednica koliko ih je održano tijekom 2008. godine.

Nadzirući vođenje poslova Podravke d.d. Nadzorni odbor je tijekom 2008. godine raspravio mnoga pitanja vezana uz poslovanje Podravke d.d. i njenih ovisnih društava.

Nadzorni odbor osnovao je četiri odbora i to: Odbor za reviziju, Odbor za nagrađivanje, Odbor za razvoj kadrova i Odbor za strateški razvoj koji su djelovali do 3. rujna 2008. godine, a od kojeg datuma je Nadzorni odbor svojom Odlukom ukinuo postojeće odbore i osnovao jedan odbor i to Odbor za reviziju nagrađivanje i imenovanje. U 2008. godini Odbor za reviziju održao je tri sjednice, Odbor za razvoj kadrova održao je jednu sjednicu, a Odbor za reviziju, nagrađivanje i imenovanje jednu sjednicu.

Uvidom u vođenje poslova Podravke d.d. Nadzorni odbor utvrdio je da je Podravka d.d. u 2008. godini djelovala u skladu sa zakonima, aktima Podravke d.d. i odlukama Glavne Skupštine.

Nadzorni odbor je pregledao izvješće revizora Deloitte d.o.o. Zagreb, Radnička cesta 80, koji je ispitao financijska izvješća Podravke d.d. i njenih ovisnih društava za godinu koja je završila 31. prosinca 2008. te prihvaća podneseno izvješće revizora.
Nadzorni odbor je nakon pregleda Godišnjeg izvješća o poslovanju Podravke d.d. i njenih ovisnih društava i o stanju društva za poslovnu 2008. godinu koje mu je podnijela Uprava Podravke d.d. utvrdio da su godišnja financijska izvješća Podravke d.d. i njenih ovisnih društava za godinu koja je završila 31. prosinca 2008. sačinjena u skladu sa stanjem u poslovnim knjigama Podravke d.d. i njenih ovisnih društava i da pokazuju ispravno imovinsko i poslovno stanje Podravke d.d. i njenih ovisnih društava, te na njih dao suglasnost, pa se time sukladno odredbi članka 300. d. Zakona o trgovačkim društvima ova Izvješća smatraju utvrđenim.

Nadzorni odbor je dao suglasnost na Izvješće Uprave Podravke d.d. o stanju Podravke d.d. i Podravke d.d. i njenih ovisnih društava za godinu koja je završila 31. prosinca 2008. 

Sastavni dio godišnjih financijskih izvješća Podravke d.d. za godinu koja je završila 31. prosinca 2008. su:

a)	Godišnje Izvješće o stanju Podravke d.d. i njenih ovisnih društava,
b)	Račun dobiti i gubitka Podravke d.d.
c)	Bilanca Podravke d.d.
d)	Izvješće o novčanom toku Podravke d.d.
e)	Izvješće o promjenama kapitala (glavnice) Podravke d.d.
f)	Bilješke uz financijska izvješća Podravke d.d.
g)	Račun dobiti i gubitka Podravke d.d. i njenih ovisnih društava,
h)	Bilanca Podravke d.d. i njenih ovisnih društava,
i)	Izvješće o novčanom toku Podravke d.d. i njenih ovisnih društava,
j)	Izvješće o promjenama kapitala (glavnice) Podravke d.d. i njenih ovisnih društava,
k)	Bilješke uz financijska izvješća Podravke d.d. i njenih ovisnih društava,
l)	Izvješće o obavljenoj reviziji revizorske tvrtke Deloitte d.o.o. Zagreb, Radnička cesta 80.

Nadzorni odbor odobrio je prijedlog Odluke Uprave Podravke d.d. o upotrebi dobiti za poslovnu 2008. godinu, kojim prijedlogom je utvrđeno da je Podravka d.d. u poslovnoj 2008. godini ostvarila dobit od 9.821.877,00 kuna i kojim se predlaže da se u zakonske rezerve rasporedi 491.093,85 kuna, a u rezerve za vlastite dionice 9.330.783,15 kuna.

Nadzorni odbor podnosi ovo Izvješće Glavnoj skupštini Podravke d.d. i predlaže Glavnoj skupštini Podravke d.d. da usvoji prijedlog Uprave Podravke d.d. o upotrebi dobiti za poslovnu 2008. godinu.

PODRAVKA d.d.
Koprivnica